FI Euroopan unionin virallinen lehti C 41/13

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2018/C 41/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”LENTILLE VERTE DU PUY”

EU-nro: PDO-FR-0202-AM02 – 18.5.2017

SAN ( X ) SMM ( )

1. Hakijaryhmä ja oikeutettu etu

Comité de Défense et de Gestion de la Lentille verte du Puy AOC – Immeuble Interconsulaire 16 boulevard Président Bertrand 43000 Le Puy-en-Velay FRANCE Puhelin: +33 471072133 Sähköposti: contact@lalentillevertedupuy.com

Comité de Défense et de Gestion de la Lentille verte du Puy AOC muodostuu suojatun alkuperänimityksen ”Lentille verte du Puy” tuotantoketjun toimijoista (tuottajista, kerääjistä ja pakkaajista), joten sillä on oikeutettu etu hakemuksen esittämiseen.

2. Jäsenvaltio tai kolmas maa

Ranska

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☒ Alkuperätodisteet — ☒ Tuotantomenetelmä — ☐ Yhteys maantieteelliseen alkuperään — ☒ Merkinnät — ☒ Muu: maantieteellinen alue, yhteys maantieteelliseen alkuperään, valvontaelinten yhteystiedot, kansalliset vaatimukset

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

Lisätään enimmäiskosteuspitoisuus (16 prosenttia) ja huomautus, jonka mukaan ”ryppyiset ja itäneet linssit eivät voi saada suojattua alkuperänimitystä ’Lentille verte du Puy’”. Nämä seikat auttavat luonnehtimaan tuotetta tarkemmin sen saaman tunnustuksen mukaisesti.

Sanat ”minkä ansiosta linssit kypsyvät nopeasti” on poistettu tästä kohdasta ja siirretty lukuun ”Tekijät, jotka osoittavat yhteyden maantieteelliseen alueeseen”.

Näin ollen voimassa olevan tuote-eritelmän kuvausosassa kohta ”Nimitys ’Lentille verte du Puy’ varataan linsseille, joiden läpimitta on 3,25–5,75 mm ja joissa on vaaleanvihreällä pohjalla tumma vihreänsininen juovitus. Linssien kuori on ohut eikä sisus ei ole jauhoinen, minkä ansiosta linssit kypsyvät nopeasti.” korvataan seuraavasti: ”Nimitys ’Lentille verte du Puy’ varataan linsseille, joiden läpimitta on 3,25–5,75 mm ja joiden enimmäiskosteuspitoisuus on 16 prosenttia. Linsseissä on vaaleanvihreällä pohjalla tumma vihreänsininen juovitus, kuori on ohut, eikä sisus ole jauhoinen. Ryppyiset ja itäneet linssit eivät voi saada suojattua alkuperänimitystä ’Lentille verte du Puy’.”

Alkuperätodisteet

Kohtaa ”Seikat, jotka osoittavat, että tuote on peräisin maantieteelliseltä alueelta” vahvistetaan ja siihen ryhmitetään määräykset, jotka koskevat ilmoitusvelvoitteita, tuotteen jäljitettävyyttä koskevien rekisterien pitoa ja tuotanto-olosuhteiden seurantaa, sekä tuotteen valvontaa koskevat määräykset:

— Kuvataan seuraavien ilmoitusten sisältö ja ilmoituksen antamismenettely: toimijoiden tunnistaminen, linssien kylvämistä, korjuuta ja varastointia koskevat ilmoitukset, suojatulla alkuperänimityksellä markkinoitavia linssejä koskevat tiedot ja seurantailmoitukset.

— Luetellaan tiedot, jotka asianomaisten toimijoiden on ”Tuotantomenetelmä”-luvussa määriteltyjen tuotantoedellytysten mukaisesti rekisteröitävä ja jotka koskevat linssien viljelyä, kuivatusta ja erilliskirjanpitoa.

— Määritellään tuotteiden valvontamenetelmät: pistokokeena pakatuille tai pakkausvalmiille linssierille tehtävä analyyttinen ja aistinvarainen arviointi siten, että analyyttinen arviointi koskee vähintään kosteuspitoisuutta ja aistinvarainen arviointi ulkonäköä ja hajua.

Näiden määräysten avulla voidaan taata jäljitettävyys ja valvoa, että toimijat noudattavat tuote-eritelmän määräyksiä ja että tuotteet vastaavat tuote-eritelmän vaatimuksia.

Tuotantomenetelmä

Lajike: Sanat ”kuuluu Lens esculenta puyensis -lajikkeen haaraan ’Anicia’” korvataan sanoilla ”kuuluu Lens culinaris Medik. -lajin lajikkeeseen ’Anicia’”, jotta lajin ja lajikkeen nimet on kirjoitettu täsmälleen samoin kuin lajien ja lajikkeiden virallisessa luettelossa. ”Lentille verte du Puy” -linssien tuotannossa käytettävä lajike ei kuitenkaan muutu. Lisätään myös, että linssien viljelyssä käytetään varmennettuja siemeniä tai siemeniä, jotka on korjattu tuottajan tilalta. Lisäyksessä otetaan huomioon toimijoiden viljelykäytännöt, ja sen avulla voidaan varmistaa lajiketta koskevan määräyksen noudattaminen.

Näin ollen voimassa olevan tuote-eritelmän virke ”Linssi, josta saa käyttää suojattua alkuperänimitystä, kuuluu Lens esculenta puyensis -lajikkeen haaraan ’Anicia’.” korvataan seuraavasti: ”Linssit, joista saa käyttää suojattua alkuperänimitystä ’Lentille verte du Puy’ kuuluvat Lens culinaris Medik. -lajin lajikkeeseen ’Anicia’. Viljelyssä on käytettävä varmennettuja siemeniä. Tuottajat voivat kuitenkin käyttää oman tilansa sadosta saatavia siemeniä.”

Viljelykierto: Virke ”Viljelykierto on pakollinen.” lisättiin teknisistä ja terveydellisistä syistä. Se korvataan aiempaa täsmällisemmällä määräyksellä, jonka mukaan ”Kun linssiä kylvetään samalle lohkolle, kahden kylvön välissä on viljeltävä välikasvia vähintään yhden vuoden ajan.”

Kylvöt: Lisätään kylvöajanjakso. Kylvöajaksi on vahvistettu 15. helmikuuta – 31. toukokuuta, sillä se on paras mahdollinen ajankohta tämän kevätkasvin kylvölle.

Lannoitus: Täsmennetään, että kielto käyttää voimakkaita lannoitteita (typpeä, fosforia, kaliumia) viljelyvuonna tarkoittaa epäorgaanisten lannoitteiden käyttöä. Näin voidaan välttää epätietoisuus, ja orgaanisten maanparannusaineiden tai kalkitusaineiden käyttäminen on mahdollista.

Varsiston kemiallinen hävitys: Täsmennetään, että kielto käyttää kemikaaleja varsiston tai rikkakasvien hävitykseen ei koske tuotteita, jotka on hyväksytty linssin viljelyyn, että kieltoa sovelletaan linssin koko kasvukauden ajan ja että rikkakasvihävitteiden osalta tarkoitetaan valikoimattomia herbisidejä. Täsmennykset ovat valvonnan kannalta hyödyllisiä, ja niillä pyritään helpottamaan alkuperäisen määräyksen ymmärtämistä.

Näin ollen voimassa olevan tuote-eritelmän virke ”Voimakkaiden lannoitteiden käyttö on kielletty viljelyvuonna, samoin kuin varsiston tai rikkakasvien hävitykseen tarkoitetut tuotteet.” muutetaan seuraavasti: ”Linssin viljelyvuonna ei käytetä voimakkaita epäorgaanisia lannoitteita (typpeä, fosforia, kaliumia). Varsiston tai rikkakasvien hävitykseen tarkoitetut tuotteet on ehdottomasti kielletty linssin viljelyssä sen koko kasvukaudella, linssin viljelyyn hyväksyttyjä tuotteita lukuun ottamatta.”

Kerääminen, esipuhdistus ja varastointi: Tuote-eritelmään lisätään varustus, jota keruu- ja varastointikeskuksessa vähintään tarvitaan. Jokaisessa keruu- ja varastointikeskuksessa on oltava vähintään

— esipuhdistuslaitteisto (puhdistaja-lajittelija)

— kosteussumutin

— siltavaaka tai punnitussiilo

— tuuletus- tai sekoitinjärjestelmä

— erilaisia luetteloituja ja kuutioituja varastoyksiköitä.

Laitteistoja tarvitaan tuote-eritelmässä kuvattujen keruu- ja varastointitoimien toteuttamiseen.

Lisätään myös määräys, jonka mukaan ”puhdistaja-lajittelijan seulan aukkojen enimmäiskoko on rajattu 5,75 millimetriin”. Näin taataan ”Lentille verte du Puy” -linssien enimmäiskokoa koskevan määräyksen noudattaminen.

Kuivatus: Korjataan linssien enimmäiskosteuspitoisuuden tarkastusvaihe: Kosteuspitoisuus vahvistetaan sadonkorjuun jälkeen, ei sadonkorjuuvaiheessa. Mittaus tehdään jo korjatuista linsseistä esipuhdistuksen jälkeen, sillä puhdistaja-lajittelija poistaa linssien joukosta isoimmat vierasesineet. Myös kuivatusolosuhteet määritetään aiempaa tarkemmin.

Näin ollen virke ”Kosteuspitoisuus saa olla enintään 23 prosenttia sadonkorjuuvaiheessa.” korvataan seuraavilla määräyksillä:

”Linssien kosteuspitoisuus saa olla enintään 23 prosenttia esipuhdistuksen jälkeen.

Jos kosteuspitoisuus on 16–23 prosenttia, linssejä kuivatetaan enintään seuraavan ajanjakson ajan, jotta kosteuspitoisuus saadaan laskettua 16 prosenttiin:

— 48 tuntia, jos kosteuspitoisuus on 20–23 prosenttia (yläraja mukaan luettuna)

— neljä päivää, jos kosteuspitoisuus on 19–20 prosenttia (yläraja mukaan luettuna)

— kymmenen päivää, jos kosteuspitoisuus on 17–19 prosenttia (yläraja mukaan luettuna)

— 30 päivää, jos kosteuspitoisuus on 16–17 prosenttia (yläraja mukaan luettuna).

Tuote-eritelmän edellisen muutoksen eli 27. syyskuuta 1999 jälkeen käyttöön otetuissa kuivureissa on oltava ilmanvaihdin. Kuivureihin, jotka olivat jo käytössä edellä mainittuna ajankohtana ja joissa ei ole ilmanvaihdinta, on asennettava esilämmitin. Kuivauksen enimmäislämpötila on 100 °C siten, että 5 prosentin poikkeama tämän lämpötilan yläpuolelle sallitaan.”

Kaikki nämä määräykset ovat tarpeen korjattujen linssien laadun säilyttämiseksi.

Varastointi, lajittelu ja pakkaaminen: Lisätään uusia määräyksiä:

— ”Suojatulla alkuperänimityksellä markkinoitavia linssejä saa varastoida ennen pakkaamista enintään kahden vuoden ajan.”

— ”Kahdelta eri satovuodelta olevien linssien sekoittaminen on kiellettyä.”

— ”Suojatulla alkuperänimityksellä markkinoitavat linssit on saatettava markkinoille pakkauksessa, johon ne on alun perin pakattu, eikä pakkausta ole saanut avata tai muuttaa.”

— ”Kaupan pitäminen irtotavarana on kielletty.”

— ”Vierasesineiden, pölyn ja epäorgaanisten jätteiden määrä saa olla enintään 0,5 prosenttia kokonaispainosta.”

Määräyksillä on tarkoitus taata tuotteen laatu ja alkuperä ja helpottaa linssien jäljitettävyyttä.

”Tuotantomenetelmä”-luvusta poistetaan virke ”Tointa voidaan valvoa kuivausrekisterin avulla.”, koska määräys on otettu entistä yksityiskohtaisempana kohtaan ”Alkuperätodisteet”.

Tämän velvoitteen tueksi lisätään pakkaamista maantieteellisellä alueella koskeva perustelu, josta määrätään edelliseen rekisteröityyn tuote-eritelmään liittyvässä kansallisessa tekstissä (12. heinäkuuta 2000 annetun komission asetuksen (EY) N:o 1509/2000 mukaisesti). Lisätään seuraava kohta:

”Pakkaaminen maantieteellisellä alueella on äärimmäisen tärkeää tuotteen ominaispiirteiden ja laadun säilyttämiseksi sekä sen alkuperän takaamiseksi. Samalla se helpottaa valvontaa. Rajatulla maantieteellisellä alueella linssejä käsittelevillä toimijoilla on kokemuksensa ansiosta tarvittava tietämys ja käytännön taidot, jotta he osaavat välttää toimet, jotka saattaisivat heikentää ”Lentille verte du Puy” -linssien laatua. Erityisesti voidaan välttää vierasesineiden, pölyn ja epäorgaanisten aineiden joutuminen lopputuotteeseen, samoin kuin iskut, jotka voisivat rikkoa linssit. Sitä paitsi ”Lentille verte du Puy” -linssit on eristettävä ympäristöstään säiliöihin, joissa ne ovat suojassa kosteudelta, sillä kosteus voisi heikentää niiden aistinvaraisia ominaisuuksia (kosteuspitoisuuden muutos, ryppyiset ja itäneet linssit). Kun ”Lentille verte du Puy” -linssit pakataan rajatulla maantieteellisellä alueella, vältetään niiden kuljettaminen irtotavarana pitkiä matkoja, joiden aikana tuote saattaisi altistua sen laatua heikentäville olosuhteille (kosteus, iskut). Tavoitteena on näin ollen säilyttää tuotteen aistinvaraiset ominaisuudet. Pakkaaminen rajatulla maantieteellisellä alueella rajoittaa myös riskiä, että ”Lentille verte du Puy” -linsseihin sekoitetaan muista lähteistä saatavia linssejä. Valvontajärjestelmän avulla voidaan taata maantieteellisellä alueella korjattujen, käsiteltyjen ja pakattujen linssien alkuperä ja jäljitettävyys, kun linssien määrät tuotantomenetelmän eri vaiheissa linkitetään aina pakattuun tuotteeseen asti. Kun tuote pakataan alueella, tuotteen pakattuja tai pakkausvalmiita eriä valvotaan lähinnä kuluttajaa, mikä lopulta takaa niiden laadun.”

Merkinnät

Nimitystä koskevat erityismerkinnät on saatettu asetuksen (EU) N:o 1151/2012 säännösten mukaisiksi siten, että on poistettu viittaukset AOC-lyhenteeseen ja ”appellation d’origine contrôlée” -nimitykseen. Viimeksi mainitut on korvattu velvoitteella käyttää Euroopan unionin SAN-tunnusta.

Muu

”Maantieteellisen alueen tarkka rajaus”: Virke ”Tuotantoalue ulottuu Haute-Loiren departementin kahteen luonnonalueeseen: Puyn jokilaaksoon ja tuliperäiseen Velayhin.” korvataan seuraavasti: ”Tuotantoalue ulottuu ensisijaisesti Haute-Loiren departementin kahteen luonnonalueeseen: Puyn jokilaaksoon ja tuliperäiseen Velayhin.” Virkettä seuraa luettelo maantieteellisen alueen muodostavista kunnista. Tällä sanamuodon muutoksella täsmennetään maantieteellisen alueen rajausta muuttamatta sen ääriviivoja.

”Tekijät, jotka osoittavat yhteyden maantieteelliseen alueeseen”: kohta on järjestetty uudelleen, jotta maantieteellisen alueen erityisyys sekä tuotteen erityisyys ja sen yhteys maantieteelliseen alueeseen voidaan tuoda aiempaa paremmin esiin.

”Jäsenvaltion toimivaltainen viranomainen”, ”Hakijaryhmä” ja ”Valvontaelimiä koskevat tiedot”: INAOn yhteystiedot, hakijaryhmän nimi ja virallisten valvontaelinten yhteystiedot on saatettu ajan tasalle.

Kansalliset vaatimukset: kansallisen lainsäädännön ja sääntelyn kehityksen vuoksi kohta esitetään taulukkona, johon sisältyvät keskeiset valvottavat kohdat, niiden viitetiedot ja arviointimenettelyt.

YHTENÄINEN ASIAKIRJA

”LENTILLE VERTE DU PUY”

EU-nro: PDO-FR-0202-AM02 – 18.5.2017

SAN ( X ) SMM ( )

1. Nimi tai nimet

”Lentille verte du Puy”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Alkuperänimitys ”Lentille verte du Puy” varataan Lens culinaris Medik. -lajin ”Anicia”-lajikkeeseen kuuluville linsseille, joiden läpimitta on 3,25–5,75 mm ja joiden kosteuspitoisuus on enintään 16 prosenttia. Linsseissä on vaaleanvihreällä pohjalla tumma vihreänsininen juovitus, kuori on ohut, eikä sisus ole jauhoinen.

Vierasesineiden, pölyn ja epäorgaanisten jätteiden määrä saa olla enintään 0,5 prosenttia kokonaispainosta.

Ryppyiset ja itäneet linssit eivät voi saada suojattua alkuperänimitystä ”Lentille verte du Puy”.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki vaiheet linssien tuotannosta niiden lajitteluun asti tehdään maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Suojatulla alkuperänimityksellä kaupan pidettäviä linssejä saa varastoida ennen pakkaamista enintään kahden vuoden ajan. Kahdelta eri satovuodelta olevien linssien sekoittaminen on kiellettyä.

Linssit on saatettava markkinoille pakkauksessa, johon ne on alun perin pakattu, eikä pakkausta ole saanut avata tai muuttaa. Kaupan pitäminen irtotavarana on kielletty.

Linssit pakataan maantieteellisellä alueella.

Pakkaaminen maantieteellisellä alueella on äärimmäisen tärkeää tuotteen ominaispiirteiden ja laadun säilyttämiseksi sekä sen alkuperän takaamiseksi. Samalla se helpottaa valvontaa.

Rajatulla maantieteellisellä alueella linssejä käsittelevillä toimijoilla on kokemuksensa ansiosta tarvittava tietämys ja käytännön taidot, jotta he osaavat välttää toimet, jotka saattaisivat heikentää ”Lentille verte du Puy” -linssien laatua. Erityisesti voidaan välttää vierasesineiden, pölyn ja epäorgaanisten aineiden joutuminen lopputuotteeseen, samoin kuin iskut, jotka voisivat rikkoa linssit.

”Lentille verte du Puy” -linssit on lisäksi eristettävä ympäristöstään säiliöihin, joissa ne ovat suojassa kosteudelta, sillä kosteus voisi heikentää niiden aistinvaraisia ominaisuuksia (kosteuspitoisuuden muutos, ryppyiset ja itäneet linssit). Kun ”Lentille verte du Puy” -linssit pakataan rajatulla maantieteellisellä alueella, vältetään niiden kuljettaminen irtotavarana pitkiä matkoja, joiden aikana tuote saattaisi altistua sen laatua heikentäville olosuhteille (kosteus, iskut). Tavoitteena on näin ollen säilyttää tuotteen aistinvaraiset ominaisuudet.

Pakkaaminen rajatulla maantieteellisellä alueella rajoittaa myös riskiä, että ”Lentille verte du Puy” -linsseihin sekoitetaan muista lähteistä saatavia linssejä. Valvontajärjestelmän avulla voidaan taata maantieteellisellä alueella korjattujen, käsiteltyjen ja pakattujen linssien alkuperä ja jäljitettävyys, kun linssien määrät tuotantomenetelmän eri vaiheissa linkitetään aina pakattuun tuotteeseen asti.

Kun tuote pakataan alueella, tuotteen pakattuja tai pakkausvalmiita eriä valvotaan lähinnä kuluttajaa, mikä lopulta takaa niiden laadun.

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Maantieteellinen alue ulottuu seuraaviin Haute-Loiren departementin kantoneihin ja kuntiin:

kantonit Puy-en-Velay-1, Le Puy-en-Velay-2, Le Puy-en-Velay-3, Le Puy-en-Velay-4 ja Saint-Paulien;

kunnat Allègre, Alleyrac, Arlempdes, Bains, Barges, Beaulieu, Le Bouchet-Saint-Nicolas, Le Brignon, Cayres, Cerzat, Chadron, Chamalières-sur-Loire, Chavaniac-Lafayette, Costaros, Couteuges, Cussac-sur-Loire, Jax, Landos, Lantriac, Laussonne, Lavoûte-sur-Loire, Malrevers, Mazerat-Aurouze, Mazeyrat-d’Allier, Le Monastier-sur-Gazeille, Monlet, Ouides, Le Pertuis, Pradelles, Le Puy-en-Velay, Rauret, Retournac, Rosières, Saint-Arcons-d’Allier, Saint-Arcons-de-Barges, Saint-Bérain, Saint-Christophe-sur-Dolaison, Saint-Étienne-du-Vigan, Saint-Étienne-Lardeyrol, Saint-Georges-d’Aurac, Saint-Haon, Saint-Hostien, Saint-Jean-Lachalm, Saint-Martin-de-Fugères, Saint-Paul-de-Tartas, Saint-Pierre-Eynac, Saint-Vincent, Sainte-Eugénie-de-Villeneuve, Salettes, Séneujols, Siaugues-Sainte-Marie, Solignac-sur-Loire, Vielprat, Vissac-Auteyrac ja Vorey.

5. Yhteys maantieteelliseen alueeseen

Maantieteellisen alueen erityisyys

Luonnonoloihin liittyvät tekijät

Alkuperänimityksen ”Lentille verte du Puy” maantieteellinen alue on Haute-Loiren keskiosassa. Se rajoittuu lännessä Allier’n laaksoon, idässä Meygalin fonoliittiseen vuorijonoon, pohjoisessa joukkoon yksittäisiä vuoria (Mont Bar, Fix) ja etelässä Vivarais’n vuoriin. Siihen kuuluvat pääosin kaksi luonnollista keskiylänköä, basalttinen Velay ja Puyn jokilaakso. Alueen maaperä on suurimmalta osin tuliperäistä ja nopeasti kuivuvaa.

Alueella on omaperäinen ilmasto. Talvi ja kevät ovat pitkiä ja ankaria, kun taas kesällä ilmasto on kuiva ja aurinkoinen. Haute-Loiren keskiosaa suojaavatkin sadetuulilta lounaassa Cantal ja Margeriden vuoret ja kaakossa Vivarais’n vuoret. Lounaisten tuulien tuomien sateisten ja/tai myrskyisten säähäiriöiden on ylitettävä nämä vuoristoesteet. Vuorille nousu lisää sateita tuulille alttiilla rinteillä lännessä ja saa aikaan Föhn-efektin idässä, maantieteellisellä alueella. Sen vuoksi sateet vähenevät, pilvipeite ohenee, aurinko paistaa voimakkaammin ja tuulet ovat voimakkaampia, kuivempia ja kuumempia. Näin ollen heinä- ja elokuussa sateiden puuttuminen, aurinko, voimakas lämpö ja tuuli saavat aikaan erittäin merkittävän kosteusvajauksen.

Inhimilliset tekijät

Linssiä on viljelty Velayssa luultavasti 1000- tai 1200-luvuilta alkaen eli romaanisella kaudella, mistä on todisteena tältä aikakaudelta peräisin oleva linssejä sisältävä vaasi.

”Lentille verte du Puy” -linssien kuuluisuus sai nopeasti aikaan vilpillistä kilpailua: muun muassa ennen ensimmäistä maailmansotaa Venäjältä ja Saksasta tuotiin vihreitä linssejä, joille annettiin nimitys ”Puy”, ja 1920-luvulla Puyn linsseiksi kutsuttuja vihreitä linssejä tuotettiin Algeriassa ja Marokossa. Vaikka siemenet olisivat olleet peräisin Puystä, tuotujen tuotteiden laatu ei milloinkaan pystynyt kilpailemaan alkuperäisten tuotteiden laadun kanssa.

Paikalliset tuottajat ja kauppiaat nostivat tuotteen alkuperäisyyden tunnustamiseksi ja petosten estämiseksi kanteita, ja he saivat 17. tammikuuta 1935 Puyn riita-asioita käsittelevältä ensimmäisen oikeusasteen tuomioistuimelta tuomion, jossa ”Lentille verte du Puy” -nimitys tunnustettiin alkuperänimitykseksi. Asetus, jossa tarkistettu alkuperänimitys määriteltiin, annettiin 7. elokuuta 1996.

”Lentille verte du Puy” -linssien tuottajat ovat ajan mittaan kehittäneet taitojen ja tietojen kokonaisuuden, johon kuuluu muun muassa viljelylohkojen valinta ja parhaiden mahdollisten kylvö- ja sadonkorjuuaikojen määrittäminen. Sama koskee yrityksiä, jotka osallistuvat ”Lentille verte du Puy” -linssien keräämiseen, varastointiin ja lajitteluun. Useiden kymmenien vuosien kokemuksen perusteella ne hallitsevat linssien säilytyksen ja lajittelun (kosteuspitoisuudesta, erien puhtaudesta ja tarvittaessa kuivatuksesta huolehtiminen).

Tuotteen erityisyys

”Lentille verte du Puy” -linssien kuori on ohut eikä sisus ole jauhoinen, joten linssit kypsyvät nopeasti.

Syy-yhteys

Ilmastolliset näkökohdat vaikuttavat ratkaisevasti linssin kasvukauteen ja kyseisellä nimityksellä markkinoitavan tuotteen erityisyyteen.

”Lentille verte du Puy” -linssejä viljellään ilmastovyöhykkeellä, jonka lämpötila on korkeuden vuoksi suhteellisen matala, mikä rajoittaa kasvukautta. Kasvin kypsymisvaiheessa vyöhykkeellä on runsaasti auringonpaistetta ja vähän sateita, ja tuulet ovat kuumia ja voimakkaita. Niiden tuloksena syntyy kosteusvajauksesta aiheutuva kova stressi, joka johtaa kasvin ennenaikaiseen kuivumiseen.

Tällaisten ilmasto-olosuhteiden ketjun ja ennenaikaisen kuivumisvaiheen vuoksi ”Lentille verte du Puy” -linssien kypsyysaste pysyy kemiallisesti ja fyysisesti epätäydellisenä. Siemenkuoren kypsyminen ja ravintoaineiden varastoituminen siemeneen (erityisesti tärkkelyksenä) keskeytyvät ennen päättymistään, minkä ansiosta linssillä on ohut kuori eikä sisus ole jauhoinen.

Siementen koostumus ja kuorten läpäisevyys liittyvät linssien kehityksen keskeytymiseen, ja kypsennyksen aikana nämä ominaisuudet edistävät veden tunkeutumista siemeneen ja sen pehmenemistä, jolloin kypsyminen nopeutuu.

Ilmaston vaikutusta täydentää maaperän geologinen koostumus. Se on tyypiltään pääasiassa tuliperäistä ja suosii juuriston kehittymistä, mitä täydentävät viljelylle hyvin sopivat kosteusolosuhteet.

Tuottajien taitotieto ”Lentille verte du Puy” -linssien viljelyssä auttaa osaltaan linssien erityisominaisuuksien syntymistä. ”Lentille verte du Puy” -jakeluketjun toimijat vuorostaan ovat kehittäneet linssien säilytystä ja lajittelua varten taidon ja teknisen pätevyyden, joiden avulla näitä ominaisuuksia suojellaan.

”Lentille verte du Puy” -linssien erityisyydestä todistaa tuotteen vahva maine. Vuonna 1934, ennen kuin ”Lentille verte du Puy” tunnustettiin oikeudenkäynnin kautta alkuperänimitykseksi, kuluttajien keskuudessa tehtiin linssejä koskeva kyselytutkimus. Sen mukaan kuluttajat pitivät Puyn alueella kasvatettuja linssejä parhaimpina seuraavien olennaisten ominaisuuksien vuoksi: Puyn linsseillä on ohuempi kuori, vähemmän jauhoinen ja hienostuneempi sisus sekä lyhyempi keittoaika kuin muilla linsseillä. Nykyäänkin arvostetuimmat kokit ylistävät ”Lentille verte du Puy” -linssejä.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

https://info.agriculture.gouv.fr/gedei/site/bo-agri/document_administratif-76a73f6a-84af-4d8c-a107-b511c0f82488/telechargement

(1) EUVL L 343, 14.12.2012, s. 1.